AfriForum nou by VN as NRO geregistreer(Foto: Mat Reding/Unsplash) Die burgerregtegroep AfriForum sê hy het bevestiging van die Verenigde Nasies (VN) ontang dat hy nou amptelik as nieregeringsorganisasie (NRO) met spesiale raadgewende status geregistreer is. Die organisasie sê dié status bied aan hom verskeie geleenthede en voorregte om sy werk op groter skaal by die VN voort te sit. Ernst Roets, hoof van beleid en aksie by AfriForum, sê die Suid-Afrikaanse regering se verteenwoordiger by die VN-hoofkantoor in New York het hom destyds meegedeel dat hy uit Pretoria opdrag gekry het om te verhoed dat AfriForum by die VN se afdeling vir nieregeringsorganisasies (’n onderafdeling van ECOSOC) geregistreer word. Volgens Roets het die verteenwoordiger sover gegaan as om te sê dat die regering se pogings in dié verband nie persoonlik is nie, maar bloot politiek gedrewe. “Die verteenwoordiger het in 2015 aan my verduidelik dat die Suid-Afrikaanse regering AfriForum se registrasie in dié verband teenstaan omdat AfriForum volgens die regering ‘te veel praat’ en ‘te arrogant’ is,” sê Roets. “Hy het toe gesê dat hy met Suid-Afrika se alliansievennote in verbinding gaan tree om toe te sien dat AfriForum se aansoek nie slaag nie. Hy het dié alliansievennote by name genoem: China, Zimbabwe, Kuba en Soedan.” Roets sê hy het die verteenwoordiger gevra om te verduidelik waarom AfriForum volgens die regering te arrogant is. Dié het volgens hom verwys na AfriForum se veldtog teen plaasmoorde, asook die feit dat AfriForum beswaar gemaak het teen die uitnodiging aan die voormalige Zimbabwiese president, Robert Mugabe, om die inhuldiging van oudpres. Jacob Zuma by te woon. Roets sê AfriForum het sy eerste registrasieaansoek in 2011 ingedien en sê die regering het die proses jare lank vertraag. “Ons is egter bly om vandag te kan aankondig dat die regering se pogings om minderhede by die VN te sensor, uiteindelik misluk het.” Volgens AfriForum sluit sommige voorregte en geleenthede wat met spesiale raadgewende status verband hou in die lewering van insette aan ECOSOC, die benut van die forum om deskundige raad in te win, beraadslaging met die onderskeie kantore van die VN se sekretariaat, die geleentheid om aan informele gesprekke met VN-rolspelers deel te neem en toegang tot die VN se biblioteek. AfriForum sê hy moet ook elke vier jaar aan die VN verslag lewer oor die werk wat die organisasie doen. Roets sê AfriForum beskou die stap as ŉ oorwinning. “AfriForum sal by hierdie vergaderings veral sterk standpunt inneem oor onteiening sonder vergoeding, plaasmoorde, korrupsie en minderheidsregte. Ons sien daarna uit om ons netwerke in die internasionale sfeer uit te brei en ons kennis en ervaring met ander organisasies te deel.”